CELEX: 32022R0650
Language: hr
Date: 2022-04-20 00:00:00
Title: Uredba Komisije (EU) 2022/650 оd 20. travnja 2022. o izmjeni Priloga Uredbi (EU) br. 231/2012 o utvrđivanju specifikacija za prehrambene aditive navedene u prilozima II. i III. Uredbi (EZ) br. 1333/2008 Europskog parlamenta i Vijeća u pogledu specifikacija za natrijev diacetat (E 262 ii.) (Tekst značajan za EGP)

21.4.2022   
               
               
                  HR
               
               
                  Službeni list Europske unije
               
               
                  L 119/65
               
            
         UREDBA KOMISIJE (EU) 2022/650
         оd 20. travnja 2022.
         o izmjeni Priloga Uredbi (EU) br. 231/2012 o utvrđivanju specifikacija za prehrambene aditive navedene u prilozima II. i III. Uredbi (EZ) br. 1333/2008 Europskog parlamenta i Vijeća u pogledu specifikacija za natrijev diacetat (E 262 ii.)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 14.,
         uzimajući u obzir Uredbu (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (2), a posebno njezin članak 7. stavak 5.,
         budući da:
         
                     (1)
                  
                  
                     Uredbom Komisije (EU) br. 231/2012 (3) utvrđene su specifikacije za prehrambene aditive navedene u prilozima II. i III. Uredbi (EZ) br. 1333/2008.
                  
               
                     (2)
                  
                  
                     Specifikacije za prehrambene aditive mogu se ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 na inicijativu Komisije ili na temelju zahtjeva države članice ili zainteresirane strane.
                  
               
                     (3)
                  
                  
                     Dana 3. kolovoza 2020. podnesen je zahtjev za izmjenu specifikacija za prehrambeni aditiv natrijev diacetat (E 262 ii.). Zahtjev je stavljen na raspolaganje državama članicama u skladu s člankom 4. Uredbe (EZ) br. 1331/2008.
                  
               
                     (4)
                  
                  
                     Uredbom (EU) br. 231/2012 propisano je da natrijev diacetat (E 262 ii.) mora sadržavati 39–41 % slobodne octene kiseline i 58–60 % natrijeva acetata. Podnositelj zahtjeva traži izmjenu sadržaja slobodne octene kiseline na 39–43 % i natrijevog acetata na 57–60 %.
                  
               
                     (5)
                  
                  
                     Prema tvrdnji podnositelja zahtjeva, pri proizvodnji natrijeva diacetata (E 262 ii.) dobiva se stehiometrijski proizvod sa sadržajem slobodne octene kiseline od 42,3 %. Podnositelj zahtjeva tvrdi da smanjenje udjela slobodne octene kiseline na 39–41 % zahtijeva prekomjernu količinu energije. Povećanjem gornje granice za slobodnu octenu kiselinu na 43 % skratit će se vrijeme sušenja tijekom proizvodnje, što će omogućiti smanjenje potrebne energije, a time i održiviji postupak proizvodnje.
                  
               
                     (6)
                  
                  
                     Podnositelj zahtjeva tvrdi da nema drugih promjena u proizvodnom postupku te da veća količina slobodne octene kiseline u natrijevu diacetatu (E 262 ii.) nema nikakav utjecaj na sigurnost, a konačni proizvod je isti, tj. ne sadržava nikakve druge nečistoće osim onih navedenih u Uredbi (EU) br. 231/2012.
                  
               
                     (7)
                  
                  
                     O zahtjevu je raspravljala radna skupina vladinih stručnjaka za aditive. Uzimajući u obzir informacije koje je dostavio podnositelj zahtjeva i povratne informacije te radne skupine, Komisija smatra da predložena izmjena specifikacija za natrijev diacetat (E 262 ii.) ne bi trebala utjecati na zdravlje ljudi.
                  
               
                     (8)
                  
                  
                     Budući da povećanje gornje granice udjela slobodne octene kiseline u natrijevu diacetatu (E 262 ii.) s 41 % na 43 % ne bi trebalo utjecati na zdravlje ljudi, nije potrebno zatražiti mišljenje Europske agencije za sigurnost hrane u skladu s člankom 3. stavkom 2. Uredbe (EZ) br. 1331/2008.
                  
               
                     (9)
                  
                  
                     Prilog Uredbi (EU) br. 231/2012 trebalo bi stoga na odgovarajući način izmijeniti.
                  
               
                     (10)
                  
                  
                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Prilog Uredbi (EU) br. 231/2012 mijenja se u skladu s Prilogom ovoj Uredbi.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 20. travnja 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 354, 31.12.2008., str. 16.
         
         
            (2)  SL L 354, 31.12.2008., str. 1.
         
         
            (3)  Uredba Komisije (EU) br. 231/2012 od 9. ožujka 2012. o utvrđivanju specifikacija za prehrambene aditive navedene u prilozima II. i III. Uredbi (EZ) br. 1333/2008 Europskog parlamenta i Vijeća (SL L 83, 22.3.2012., str. 1.).
      
      
         
            PRILOG
            U Prilogu Uredbi (EU) br. 231/2012 u unosu za „E 262 ii. natrijev diacetat” pod naslovom „Definicija” redak „Analiza” zamjenjuje se sljedećim:
            
               
                           „Analiza
                        
                        
                           Sadržaj 39–43 % slobodne octene kiseline i 57–60 % natrijevog acetata”